ดอลล์อ่อนค่าหลังแถลงการณ์เฟดวิตกศก.โลกชะลอตัว
ดอลลาร์สหรัฐปรับตัวลงเมื่อเทียบสกุลเงินยูโรเมื่อคืนนี้ (27 ม.ค.) หลังธนาคารกลางสหรัฐ (FEC) ตัดสินใจคงอัตราดอกเบี้ยระยะสั้นไว้ที่ระดับเดิม ตามที่ตลาดคาดการณ์ไว้
28 ม.ค. 2559

สำนักข่าวอินโฟเควสท์รายงานว่า ค่าเงินยูโร (27 ม.ค.) แข็งค่าเมื่อเทียบดอลลาร์สหรัฐที่ระดับ 1.0900 ดอลลาร์สหรัฐ จาก 1.0849 ดอลลาร์สหรัฐ ขณะที่เงินปอนด์ลดลงที่ 1.4255 ดอลลาร์สหรัฐ จากระดับ 1.4359 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 118.70 เยน จาก 118.48 เยน และลดลงเมื่อเทียบกับฟรังก์สวิสที่ระดับ 1.0141 ฟรังก์ จาก 1.0180 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7035 ดอลลาร์สหรัฐ จากระดับ 0.7014 ดอลลาร์
ดอลลาร์อ่อนแรงลง หลังจากคณะกรรมการกำหนดนโยบายการเงิน (FOMC) ของเฟด มีมติเป็นเอกฉันท์ในการประชุมเมื่อวานนี้ให้คงอัตราดอกเบี้ยระยะสั้นอยู่ในช่วง 0.25-0.50% ตามที่ตลาดการเงินคาดการณ์กันไว้ หลังจากปรับขึ้นอัตราดอกเบี้ยในเดือนที่แล้วเป็นครั้งแรกนับตั้งแต่เดือนมิ.ย.2549
ขณะเดียวกัน เฟดได้แสดงความกังวลครั้งใหม่เกี่ยวกับภาวะผันผวนในตลาดการเงิน และการชะลอตัวของเศรษฐกิจในต่างประเทศ แต่เฟดก็ไม่ได้ตัดความเป็นไปได้ในการปรับขึ้นอัตราดอกเบี้ยระยะสั้นในเดือนมี.ค. แถลงการณ์เฟดระบุว่า เฟดกำลังจับตาอย่างใกล้ชิดต่อภาวะเศรษฐกิจโลก และตลาดการเงิน โดยกำลังทำการประเมินผลกระทบต่อตลาดแรงงาน และอัตราเงินเฟ้อ